หุ้นโบรกฯ (นาย)หน้าชื่นตาบาน
ก่อนหน้านี้หุ้นกลุ่มโบรกเกอร์ตกอยู่ในสภาพหน้าชื่นอกตรม...หลังค่าคอมมิชชั่น หรือค่านายหน้าซึ่งเป็นรายได้หลักหดหาย เนื่องจากมูลค่าการซื้อขายในแต่ละวันน้อย...
29 พ.ย. 2563

สำนักข่าวรัชดา
ก่อนหน้านี้หุ้นกลุ่มโบรกเกอร์ตกอยู่ในสภาพหน้าชื่นอกตรม…หลังค่าคอมมิชชั่น หรือค่านายหน้าซึ่งเป็นรายได้หลักหดหาย เนื่องจากมูลค่าการซื้อขายในแต่ละวันน้อย…
ประกอบกับในตลาดแข่งขันกันรุนแรง เกิดเป็นสงครามแข่งขันตัดราคาค่านายหน้าซื้อขายหลักทรัพย์กัน ส่งผลให้ผลประกอบการของหลายบริษัทย่ำแย่ จากที่เคยมีกำไรก็พลิกมาขาดทุน หรือบางบริษัทก็แค่ประคองตัวได้…
เห็นได้ชัดจากงบไตรมาส 3/2563 ของหลาย ๆ บริษัท ไม่ว่าจะเป็นบริษัท โกลเบล็ก โฮลดิ้ง แมนเนจเม้นท์ จำกัด (มหาชน) หรือ GBX กำไรสุทธิเหลือแค่ 6 ล้านบาท จากเดิมเคยทำได้ 15 ล้านบาท ฟากบริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) หรือ MBKET มีกำไรสุทธิ 68 ล้านบาท จากเดิมทำได้ 109 ล้านบาท
ส่วนบริษัทหลักทรัพย์ ซีมิโก้ จำกัด (มหาชน) หรือ ZMICO กำไรสุทธิเหลือแค่ 1 ล้านบาท จากเดิมทำได้ 12 ล้านบาท ขณะที่บริษัทหลักทรัพย์ เออีซี จำกัด (มหาชน) หรือ AEC สถานการณ์น่าเป็นห่วง ขาดทุนเพิ่มขึ้นเป็น 100 ล้านบาท จากเดิมขาดทุน 62 ล้านบาท เป็นต้น
ที่ผ่านมาหลายบริษัทจึงต้องดิ้นรนไปสร้างรายได้จากช่องทางใหม่ ๆ ด้วยการ 1) ไปสู่ Derivative Warrants หรือ DW มากขึ้น และ 2) มุ่งไปงานวาณิชธนกิจ เป็นที่ปรึกษาทางการเงินและรับประกันการจัดจำหน่ายหุ้นไอพีโอ แต่ก็มีการช่วงชิงลูกค้าไอพีโอกัน โดยยอมเจ็บเนื้อเจ็บตัวให้ราคาไอพีโอสูง ๆ เพื่อให้ได้มาซึ่งแคชโฟลว์…
หรือกรณี ZIMICO ที่แหกคอกไปลงทุนธุรกิจเคลือบแก้วรถยนต์ เพื่อแสวงหากำไรมาชดเชยกำไรที่ขาดหายไป..!!
เกิดเป็นปรากฏการณ์ดิ้นรนหนีตายกันจ้าละหวั่น..!!
จากรายได้หลักค้าหลักทรัพย์ที่เหี่ยวเฉาลงเรื่อย ๆ แม้มีบ้างแต่ก็ไม่โต…แต่นับจากต้นเดือน พ.ย.ที่ผ่านมา กระแสฟันด์โฟลว์ไหลเข้าต่อเนื่อง มูลค่าการซื้อขายต่อวันเกิน 1 แสนล้านบาท 5 ครั้ง และต่อเนื่อง 3 วันทำการติดต่อกัน หนุนให้ดัชนีปรับขึ้นร้อนแรง
จากมูลค่าการซื้อขายที่อยู่ในระดับสูง นั่นหมายถึงค่านายหน้าก็จะโป่งพองขึ้นมาบ้าง ให้เป็นที่ชุ่มชื่นหัวใจ หลังจากเหี่ยวเฉามานาน…
โดยเฉพาะโบรกฯ ที่มีพอร์ตลูกค้าต่างชาติเยอะ ก็จะได้ประโยชน์ไปเต็ม ๆ โดยพบว่าช่วง 12 วันทำการ (ระหว่างวันที่ 9-24 พ.ย. 2563) นักลงทุนต่างชาติซื้อสุทธิถึง 10 วัน โดยในเดือน พ.ย.นี้ มียอดซื้อสุทธิปาไปแล้ว 38,064 ล้านบาท
ขณะที่ช่วงก่อนหน้านี้ตลาดหุ้นไทยไม่หวือหวา เนื่องจากพี/อีอยู่ในระดับสูง ถ้าเทียบกับตลาดเกิดใหม่อื่น ๆ แถมยังถูกกดดันจากงบบจ.งวดไตรมาส 3 ที่ออกมาย่ำแย่…แต่หลังจากรับข่าวดีจากวัคซีนโควิด บวกกับปรากฏการณ์ค่าเงินดอลลาร์สหรัฐอ่อนค่า ทำให้ฟันด์โฟวล์ไหลเข้าตลาดเกิดใหม่ รวมถึงตลาดหุ้นไทย ทำให้มูลค่าการซื้อขายในแต่ละวันสูงขึ้น
จากปัจจัยดังกล่าว นอกจากจะส่งผลดีเรื่องค่านายหน้าที่เพิ่มขึ้นแล้ว อีกขาที่โบรกฯ จะได้เป็นกำไรจากพอร์ตลงทุนที่จะดีขึ้น จากราคาหุ้นที่เพิ่มขึ้นอีกด้วย
ทำให้คาดกันว่า ผลประกอบการไตรมาส 4 จะออกมาดีทุกโบรกฯ…(แต่จะหักลบกลบตัวเลขขาดทุนก่อนหน้านี้ได้หรือไม่…ต้องไปกดเครื่องคิดเลขกันดู)
เลยเป็นที่มาที่ทำให้หุ้นโบรกฯ ช่วงนี้เกิดอาการหน้าชื่นตาบาน หลังจากต้องระทมหน้าชื่นอกตรมมานานนม..!!
แต่จะหน้าบานได้นานแค่ไหน…อันนี้ก็ไม่รู้สินะ
…อิ อิ อิ…